Legislaţie în domeniul muncii într-o serie de state membre ale Uniunii Europene. Conceptul de flexisecuritate


abstract
Răspunsul pieţei muncii la noile provocări induse de procesul de globalizare şi  de dezvoltarea tehnologică actuală este cuprins într-un termen relativ nou - flexisecuritate - flexisecurity. Conceptul politic, prin care Uniunea Europeană propune să adapteze piaţa europeană a muncii la noile provocări rezultă din combinarea a doi termeni ce reflectă nevoi fundamentale pe piaţa forţei de muncă, respectiv flexibilitatea şi securitatea. Conceptul integrat de flexisecuritate este o cale de conciliere pe piaţa muncii a celor două elemente intrinsec legate de schimbările rapide cărora trebuie să facă faţă întreprinderile şi salariaţii
. 

Flexibilitatea, pe de o parte, reprezintă mutări de succes pe durata propriei vieţi. Ea nu este limitată la o mai mare libertate a companiilor de a recruta sau concedia şi nu implică faptul că raporturile de muncă pe durată nedeterminată sunt învechite. Cuprinde avansarea lucrătorilor în locuri de muncă mai bune - mobilitate ascendentă - şi dezvoltarea optimă a talentului. Flexibilitatea se referă atât la organizaţii de muncă flexibile, capabile să se adapteze rapid şi eficient la noile nevoi de producţie, cât şi la facilitarea combinării muncii cu responsabilităţile personale private. 
Securitatea, pe de altă parte, reprezintă mai mult decât securitatea menţinerii locului de muncă, ea reprezintă înzestrarea persoanelor cu competenţe care să le face capabile să progreseze în viaţa activă şi le ajută să-şi găsească un nou loc de muncă. Ea reprezintă, de asemenea, acordarea de ajutoare de şomaj adecvate pentru a facilita tranziţia către un nou loc de muncă. Nu în ultimul rând, securitatea se referă şi la oportunităţi de pregătire profesională pentru toţi lucrătorii, în special pentru cei cu competenţe scăzute şi lucrătorii vârstnici. 

Modelele pieţelor de profil analizate de experţi, cuprind următoarele situaţii
:

▪ Modelul mediteranean (Italia, Spania, Grecia) - se caracterizează prin cheltuieli sociale ridicate, concentrate pe achitarea pensiilor pentru limită de vârstă, pe protejarea forţei de muncă şi pe schemele de pensionare anticipată. Este considerat ineficient atât în crearea de locuri de muncă, cât şi în combaterea sărăciei.

▪ Modelul continental (Franţa, Germania, Luxemburg) - se caracterizează printr-un grad ridicat de protecţie a forţei de muncă, plata asigurărilor de bază, acordarea de ajutoare de şomaj şi de pensii decente. Este considerat acceptabil în combaterea sărăciei, dar nu asigură crearea de locuri de muncă.

▪ Modelul anglo-saxon (Irlanda, Regatul Unit al Marii Britanii şi Portugalia) - se caracterizează prin locuri de muncă plătite nesatisfăcător, aplicarea de măsuri pentru combaterea şomajului, un grad scăzut de securitate a locurilor de muncă. Este apreciat drept eficient în crearea de locuri de muncă, dar ineficient în ceea ce priveşte combaterea sărăciei.

▪ Modelul nordic (Danemarca, Finlanda şi Suedia, plus Olanda şi Austria) - se caracterizează prin cheltuieli ridicate privind securitatea socială, impozite mari, protecţie scăzută a locurilor de muncă, dar prin siguranţă a locului de muncă de înaltă calificare. Este apreciat drept satisfăcător în crearea de locuri de muncă şi prevenirea sărăciei.

1. PREOCUPĂRI LA NIVEL COMUNITAR

Prin adoptarea Cărţii verzi „Modernizarea dreptului muncii pentru a răspunde provocărilor secolului 21”
, Comisia Europeană a lansat o dezbatere publică în UE cu privire la modalităţile prin care dreptul muncii ar putea sprijini obiectivele Strategiei de la Lisabona de a obţine o creştere economică durabilă, asociată cu o ameliorare calitativă şi cantitativă a locurilor de muncă. 

Cartea verde a analizat rolul pe care dreptul muncii şi contractele colective de muncă le-ar putea avea în promovarea unei „flexisecurităţi” care ar sprijini o piaţă a muncii mai echitabilă, mai receptivă, bazată pe incluziune socială şi care ar contribui la îmbunătăţirea competitivităţii europene. Aceasta a căutat, în special: 

- să identifice provocările principale ale adaptării dreptului muncii la realităţile în plină evoluţie din domeniul muncii; 

- să angajeze toate părţile implicate într-o dezbatere deschisă cu privire la modalităţile prin care dreptul muncii ar putea contribui la promovarea flexibilităţii şi a securităţii;


- să stimuleze discuţii cu privire la modalităţile prin care relaţiile contractuale flexibile şi sigure, combinate cu drepturi, ar putea să favorizeze crearea de locuri de muncă;


- să promoveze tranziţiile de pe piaţa muncii;

- să contribuie la programul pentru o mai bună legiferare în domeniu
.


Dezbaterea publică cu privire la modernizarea dreptului muncii nu era menită să deschidă calea unui consens facil, nici să pună bazele unui proiect de acţiune legislativă. Punctele de vedere divergente exprimate în cursul consultării, deşi au îngreunat stabilirea unor elemente majore de consens, confirmă pertinenţa şi oportunitatea unei dezbateri comune multor state membre, dar care nu a ajuns încă la un nivel comunitar. 


Nivelul şi calitatea dezbaterii generate de către publicarea Cărţii verzi au permis atingerea în întregime a obiectivelor Comisiei pentru acest exerciţiu. Peste 450 de răspunsuri au fost înregistrate de către Comisie, provenind de la toate părţile interesate - guverne naţionale, autorităţi regionale, parlamente naţionale, parteneri sociali la nivel UE sau naţional, organizaţii neguvernamentale, întreprinderi individuale, universităţi, experţi jurişti şi persoane particulare. Aceste răspunsuri reflectă, în marea lor majoritate, o conştientizare profundă a provocărilor pe care le prezintă noua piaţă a forţei de muncă din Europa - care se modelează în funcţie de creşterea mobilităţii forţei de muncă, precum şi în funcţie de dezvoltarea activităţii transnaţionale a întreprinderilor. Dezbaterea a prezentat, de asemenea, un interes deosebit pentru opinia publică şi mass-media, deoarece multe dintre guverne s-au consultat la nivel naţional cu parteneri sociali, cu autorităţi publice şi cu experţi independenţi. Discuţia purtată cu o serie de comitete sectoriale de dialog social din UE a reprezentat o noutate apreciată, având ca rezultat adoptarea mai multor poziţii comune de către reprezentanţii angajatorilor şi sindicatelor
. 


Concluziile preşedinţiei europene au considerat conceptul de „flexisecuritate” ca fiind o metodă utilă, însă au subliniat valoarea contractului cu normă întreagă şi durată nedeterminată drept o piatră de temelie a relaţiilor de muncă din UE, permiţând în acelaşi timp ca alte variante de contracte mai flexibile să vină în întâmpinarea unor necesităţi şi a unor situaţii specifice
.


Parlamentul European a adoptat o rezoluţie în iulie 2007
, care răspunde în mod pozitiv Cărţii verzi, prin identificarea unei dimensiuni comunitare a problemelor legate de dreptul muncii ridicate de Cartea verde. Rezoluţia Parlamentului a fost adoptată cu o majoritate largă
, ceea ce reflectă un consens remarcabil asupra unui raport care a fost dezbătut intens de-a lungul fiecărei etape a procedurii.


Comitetul Economic şi Social European a adoptat un aviz privind Cartea verde
, exprimându-şi dezacordul în legătură cu oportunitatea şi metoda de consultare, precum şi în legătură cu anumite aspecte ale analizei care se află la baza aceste Cărţi verzi. 


Acordurile contractuale flexibile şi fiabile ca urmare a unui drept al muncii modern reprezintă una dintre cele patru componente politice esenţiale ale unei abordări mai largi a flexisecurităţii, alături de strategiile de învăţare continuă, de politicile active ale pieţei de muncă şi de sisteme de securitate socială moderne, aşa cum sunt prezentate de comunicarea Comisiei
 „Către principii comune ale flexisecurităţii: Locuri de muncă mai numeroase şi mai bune prin flexibilitate şi securitate” care a fost adoptată la 27 iunie 2007.

Contextul politic şi cadrul analitic al Cărţii verzi
În cazul anumitor parteneri sociali, în special în cazul sindicatelor, consultarea ar fi trebuit să ia forma unei consultări formale a partenerilor sociali ai UE, conform Articolului 138 CE. Aceştia au considerat desfăşurarea consultării publice referitoare la dreptul muncii prin intermediul unei Cărţi verzi ca pe o devalorizare a dialogului social şi a rolului central pe care aceştia îl au ca reprezentanţi ai angajatorilor şi ai lucrătorilor. Parlamentul European şi CESE şi-au exprimat, de asemenea, rezerve cu privire la metoda Comisiei de a folosi o consultare publică. Cu toate acestea, marea majoritate a statelor membre şi a organizaţiilor neguvernamentale au apreciat caracterul deschis al procesului consultativ. 
Cadrul analitic prezentat în Cartea verde
Din punctul de vedere al câtorva state membre, sindicate, organizaţii neguvernamentale ale partenerilor sociali şi reprezentanţi ai mediului universitar, reforma dreptului muncii ar trebui să fie inclusă, încă de la început, în cadrul drepturilor fundamentale, în special a Cartei Drepturilor Fundamentale a Uniunii Europene
. După părerea acestora, un asemenea cadru ar oferi o bază pentru o abordare mai fermă din partea Comisiei atunci când aceasta îşi foloseşte dreptul de iniţiativă în interesul unei „Europe sociale”. Câteva sindicate, organizaţii neguvernamentale sociale şi câţiva reprezentanţi din mediul universitar au pus la îndoială concentrarea Cărţii verzi asupra contribuţiei pe care dreptul muncii, ca şi component al politicii sociale, ar putea să o aibă asupra creşterii economice şi asupra competitivităţii. Angajatorii implicaţi şi mai multe state membre au subliniat, cu toate acestea, importanţa unui cadru legislativ corespunzător al dreptului muncii pentru promovarea creării de noi locuri de muncă, a creşterii economice şi a competitivităţii.
Sindicatele, un număr de state membre şi experţi universitari au semnalat faptul că contractele de muncă standard, pe durată nedeterminată, ar putea fi privite ca fiind învechite sau ca fiind obstacole în calea creării de noi locuri de muncă. În viziunea acestora, s-ar putea interpreta că această Carte verde ar avea o preferinţă pentru forme contractuale mai diverse şi pentru slăbirea legislaţiei muncii. Numeroşi respondenţi, inclusiv PE, CESE şi statele membre, au evidenţiat stabilitatea şi securitatea oferită de contractul de muncă standard. Dimpotrivă, angajatorii, împreună cu anumite state membre, au considerat că aceste contracte de muncă flexibile nu au fost prezentate într-o lumină suficient de favorabilă. Nu s-a ajuns la un acord în ceea ce priveşte punerea în aplicare a conceptului de lucrători „integraţi” („insiders”) sau „excluşi” („outsiders”) din cadrul pieţelor segmentate ale forţei de muncă. Din punctul de vedere al angajatorilor, singurii „excluşi” cu adevărat sunt şomerii, iar cei „incluşi” sunt toţi cei care lucrează în mod legal. Sindicatele au susţinut că distanţa dintre „incluşi” şi „excluşi” poate fi eliminată numai prin îmbunătăţirea protecţiei lucrătorilor care deţin locuri de muncă precare. 
Scopul Cărţii verzi
Unele state membre, împreună cu sindicatele şi majoritatea experţilor universitari, ar fi preferat un scop mai larg al Cărţii verzi - integrarea aspectelor dreptului muncii în ceea ce priveşte contractele colective, în loc de concentrarea asupra relaţiilor de muncă individuale. Numai o astfel de abordare ar putea să reflecte, în viziunea acestora, interacţiunea complexă dintre cadrul legislativ global al fiecărui stat şi rolul negocierilor colective asupra reglementării din domeniul muncii. Parlamentul European şi CESE au insistat asupra faptului că modernizarea dreptului muncii ar trebui considerată în cadrul unei abordări mai largi a flexisecurităţii. Comisia, în Comunicarea sa privind flexisecuritatea, susţine nevoia de a avea o strategie integrată care poate, în acelaşi timp, să îmbunătăţească flexibilitatea şi securitatea de pe piaţa forţei de muncă. 

Multe dintre răspunsurile primite din partea întreprinderilor au reamintit limitările competenţelor UE şi au cerut ca reforma dreptului muncii să fie efectuată într-un context naţional exclusiv.

Organizaţiile neguvernamentale sociale s-au axat pe rolul dreptului muncii în garantarea remunerării echitabile şi adecvate, mai ales prin intermediul salariului minim. În opinia acestora, dreptul muncii, împreună cu sistemele de protecţie socială, ar trebui să contribuie la combaterea sărăciei şi ar trebui să fie aplicabile tuturor, astfel încât să prevină crearea de noi segmentări a pieţelor forţei de muncă. Reforma ar trebui să aibă ca scop îmbunătăţirea drepturilor persoanelor care deţin un loc de muncă precar, fără reducerea drepturilor existente.
Subsidiaritatea
Majoritatea statelor membre, Parlamentul European şi CESE, parlamentele naţionale şi partenerii sociali ai UE au reamintit că responsabilităţile sunt repartizate între UE şi statele membre. Elaborarea dreptului muncii în UE este în general considerată a fi de competenţa statelor membre şi a partenerilor sociali, rolul acquis-ului comunitar fiind de completare a acţiunilor statelor membre. Unii dintre cei care au răspuns au subliniat importanţa standardelor minime care iau în considerare diferitele forme de practici naţionale, precum şi nevoia de a menţine competitivitatea economiei comunitare.

Programele naţionale de reformă au fost de o importanţă crucială pentru anumite state membre, parlamente naţionale şi angajatori. Un schimb de experienţă mai structurat în ceea ce priveşte evoluţia dreptului muncii şi a acordurilor contractuale a fost apreciat în mod pozitiv. Anumite confederaţii patronale naţionale au cerut o acţiune urgentă la nivel naţional pentru relaxarea reglementărilor concedierilor individuale şi colective, precum şi pentru facilitarea folosirii a noi tipuri de contracte (şi anume alternative la contractul de muncă standard, pe durată nedeterminată, cu normă întreagă). 
În opinia sindicatelor, a reprezentanţilor universitari şi a mai multor state membre, activitatea la nivel comunitar privind principalele probleme ale drepturilor legate de contractul de muncă nu ar trebui limitate în cadrul metodei deschise de coordonare (MDC). Sindicatele au subliniat faptul că noile pieţe europene ale muncii nu mai pot fi gestionate pe baza reglementărilor naţionale din sfera socială, deoarece reglementările pieţei interne şi cele legate de concurenţă au prioritate faţă de prevederile politicilor sociale naţionale. 
Programul unei legiferări mai bune 
Parlamentul European a subliniat influenţa extrem de importantă pe care o are dreptul muncii asupra comportamentului întreprinderilor şi cum modul de luare a deciziilor acestora în vederea creării de locuri de muncă mai multe şi mai bune depinde de existenţa unor prevederi legale stabile, clare şi adecvate. Un număr de state membre au văzut în reforma codului muncii sau în codificarea legislaţiei fragmentate o ocazie pentru a reduce povara administrativă fără a periclita obiectivele fundamentale. Dezvoltarea MDC este, de asemenea, văzută ca un mijloc de a promova o mai bună legiferare în domeniul dreptului muncii.

Mai multe state membre au recunoscut relevanţa asupra reformei dreptului muncii a unei serii de măsuri asociate cu programul pentru o mai bună legiferare, cum ar fi de exemplu consultări cu părţile implicate, evaluări ale impactului, evaluări ale altor soluţii decât reglementările, simplificarea şi clarificarea legilor, campanii de conştientizare legate de dreptul muncii etc. Deşi statele membre sunt în general de acord că reglementările menite să protejeze lucrătorii trebuie, în principiu, să se aplice în mod egal atât întreprinderilor mari cât şi întreprinderilor mici, majoritatea consideră că există motive ca, în anumite cazuri particulare, măsurile să fie modelate la condiţiile speciale ale întreprinderilor mici şi mijlocii.
Principalele teme

O piaţă a muncii flexibilă şi care favorizează incluziunea 
Statele membre au considerat că este foarte probabil ca mijloacele prin care se poate ajunge un echilibru între securitate şi flexibilitate, nivelul acestui echilibru şi forma exactă pe care acesta o va avea, să difere de la un stat membru la altul şi să fie supuse unor schimbări de-a lungul timpului. Totuşi, acestea au fost în favoarea unui schimb de experienţă mai aprofundat, care să implice în special partenerii sociali, în vederea unei mai bune înţelegeri a provocărilor comune care afectează reglementarea acordurilor contractuale. 

Organizaţiile neguvernamentale sociale au subliniat nevoia unei coordonări mai bune între dreptul muncii şi politicile de ocupare a forţei de muncă pe de-o parte, şi sistemele de protecţie socială pe de altă parte. Protecţia socială şi salariul minim ar trebui să le permită cetăţenilor să poată alege un loc de muncă, o formare sau o activitate socială utilă. Perioadele de concediu de maternitate, concediu de paternitate şi concediu pentru creşterea copilului, întreruperile în cariera profesională şi munca cu fracţiune de normă (mai ales în scopul îndeplinirii responsabilităţilor faţă de persoanele aflate în întreţinere) ar trebui luate în considerare la calcularea pensiei şi a drepturilor de afiliere la asigurări. 
Facilitarea tranziţiilor din viaţa profesională

Angajatorii au atras atenţia asupra impactului pe care l-ar putea avea o relaxare a legislaţiei în domeniul protejării locurilor de muncă asupra gradului de ocupare a forţei de muncă şi asupra perspectivelor accesului la ocuparea locurilor de muncă a categoriilor vulnerabile. În opinia acestora, un program semnificativ de reformă a dreptului muncii ar trebui să pună accent pe oferirea competenţelor necesare persoanelor pentru a rămâne adaptabile de-a lungul vieţii profesionale, şi nu pe protejarea anumitor locuri de muncă. Sindicatele au respins ideea conform căreia o relaxare a legislaţiei în domeniul protejării locurilor de muncă ar facilita tranziţiile de pe piaţa forţei de muncă.

Sindicatele şi experţii jurişti au solicitat elaborarea de noi reglementări în vederea încurajării tranziţiei de la contractele pe durată determinată şi cu fracţiune de normă la munca cu normă întreagă. Aceştia au insistat asupra adoptării de măsuri care să încurajeze o mobilitate crescută a lucrătorilor prin permiterea transferului de drepturi în cazul schimbării locului de muncă. Printre angajatori, UEAPME
 a solicitat cu insistenţă o anchetă la nivel naţional pentru a afla cum ar putea continuarea drepturilor de protecţie socială să faciliteze tranziţia de la munca în regim de salariat la munca în regim de activitate independentă.

Unele state membre şi unii parteneri sociali au considerat că atât dreptul muncii, cât şi acordurile colective, ar putea contribui la promovarea accesului la formare şi la facilitarea tranziţiei între diferite forme contractuale pentru a facilita o mobilitate ascendentă în cursul vieţii profesionale. Cu toate acestea, Business Europe
 şi-a exprimat anumite rezerve în ceea ce priveşte oportunitatea legislaţiei folosită ca instrument pentru influenţarea comportamentului în materie de învăţare. În viziunea acesteia, experienţa statelor membre care au pus în aplicare „dreptul la formare” a demonstrat că acest drept are un impact minim asupra lucrătorilor care au cea mai mare nevoie de formare, şi anume lucrătorii cei mai puţin calificaţi. Unii parteneri sociali au evidenţiat experienţa lor în negocierea acordurilor colective pentru promovarea accesului la formare, îmbunătăţirea formării continue la locul de muncă şi facilitarea tranziţiei de la educaţie şi ucenicie către un loc de muncă. Organizaţiile neguvernamentale sociale, în special, au subliniat contribuţia pe care dreptul muncii ar trebui să o aibă la asigurarea unui acces echitabil la formare şi învăţare continuă. 
Incertitudinile privind definirea raportului de muncă 
Recunoaşterea de către Parlamentul European a complexităţii definirii lucrătorilor şi a persoanelor care desfăşoară o activitate independentă conform legislaţiei comunitare a fost susţinută de către majoritatea statelor membre. S-a recunoscut că această complexitate s-a accentuat ca urmare a furnizării transfrontaliere de servicii. Majoritatea statelor membre doreau să utilizeze legislaţia naţională şi proceduri judiciare verificate temeinic pentru rezolvarea acestor probleme. Împreună cu numeroase organizaţii ale partenerilor sociali, acestea au fost în favoarea poziţiei conform căreia definirea lucrătorilor în cadrul majorităţii directivelor privitoare la dreptul muncii trebuie să rămână la latitudinea statelor membre. Deşi reprezentanţii intereselor angajatorilor la nivel naţional şi comunitar au crezut, în general, că sunt necesare definiţii naţionale mai convergente, reprezentanţii intereselor partenerilor sociali din domeniul serviciilor, al divertismentului, al mass-media şi al comerţului cu amănuntul au considerat că definiţiile folosite în diferite state membre pentru definirea statutului lucrătorilor independenţi sau ocazionali ar trebui enumerate şi explicate pentru a facilita o mai bună înţelegere a statutului profesional al persoanelor respective.

Parlamentul European a solicitat o iniţiativă către convergenţa definiţiilor naţionale a statutului lucrătorilor în vederea asigurării unei puneri în aplicare mai coerente şi mai eficiente a acquis-ului comunitar. Acesta a cerut cu insistenţă ca statele membre să promoveze punerea în aplicare a recomandării Organizaţiei Internaţionale a Muncii din 2006 cu privire la raporturile de muncă
. Anumite state membre au mai sugerat, de asemenea, ca recomandarea să servească drept bază pentru discuţii între statele membre şi parteneri sociali asupra modalităţilor pentru o abordare mai bună, la nivel european, a fenomenului raporturilor de muncă deghizate. 
Majoritatea statelor membre şi a partenerilor sociali s-au opus introducerii unei a treia categorii intermediare, cum ar fi aşa numita categorie de „lucrători dependenţi din punct de vedere economic”, pe lângă categoriile de lucrătorii salariaţi şi independenţi. Chiar şi în statele membre unde un astfel de concept există deja în legislaţia naţională, cum ar fi Italia, au fost exprimate rezerve cu privire la posibilitatea elaborării unei definiţii fără echivoc la nivel european. Cu toate acestea, Business-Europe admite că o anumită valoare adăugată ar putea fi obţinută prin schimbul de experienţă asupra impactului unor asemenea măsuri, astfel încât statele membre să înveţe reciproc din experienţa lor. Sindicatele au fost în favoarea reorientării sferei de aplicare a dreptului muncii, în cadrul reformelor naţionale, în vederea extinderii protecţiei asociate contractului de muncă standard la toţi lucrătorii.

CES
 a solicitat ca instituţiile UE, împreună cu partenerii sociali de la nivelul UE, să elaboreze un cadru legal de sprijin la nivel european, alcătuit dintr-o combinaţie de „reguli de joc” stabilite de UE şi anumite standarde minime europene pentru a stabili nişte „drepturi de bază”, asigurând în acelaşi timp respectarea politicilor sociale naţionale şi a relaţiilor de muncă naţionale. Organizaţiile neguvernamentale sociale sprijină, de asemenea, ideea unui set comun de drepturi legat de o definiţie la care s-a ajuns de comun acord în cadrul legislaţiei comunitare, în vederea consolidării principiului liberei circulaţii. 
Relaţii trilaterale 

Statele membre şi partenerii sociali şi-au reiterat poziţiile deja stabilite în legătură cu meritele propunerii de directivă privind munca temporară. Un număr de state membre au cerut adoptarea acesteia ca pe o prioritate în cadrul reformei dreptului muncii. Sindicatele au solicitat ca directiva propusă să fie adoptată în completarea directivei privind detaşarea lucrătorilor şi a directivei privind serviciile. Totuşi, organizaţiile patronale au considerat că statutul lucrătorilor temporari este definit suficient de bine de către legislaţia naţională.

Parlamentul European a subliniat necesitatea reglementării răspunderii comune şi solidare în cazul întreprinderilor principale, pentru a putea face faţă abuzurilor în materie de subcontractare şi externalizare în vederea asigurării unor condiţii de egalitate pentru întreprinderi în cadrul unei pieţe transparente şi competitive. Anumite state membre sunt, de asemenea, în favoarea stabilirii unui principiu de responsabilitate subsidiară pentru a asigura respectarea drepturilor legate de contractul de muncă în toată UE. Cu toate acestea, alte state membre sunt mulţumite cu dispoziţiile privind responsabilitatea secundară a relaţiilor de subcontractare din legislaţia lor naţională. 

Consiliul Economic şi Social şi filialele sale sectoriale a considerat că este necesară o iniţiativă comunitară sub forma unui instrument care să reglementeze „responsabilitatea în lanţ” a întreprinderilor utilizatoare şi a intermediarilor în cazul muncii temporare şi a subcontractării. Organizaţiile patronale şi-au exprimat îndoiala cu privire la eficienţa propunerii de stabilire a unui principiu de responsabilitate subsidiară. Dimpotrivă, ar trebui ca întreprinderile utilizatoare să fie în măsură să conteze pe faptul că subcontractanţii trebuie să-şi îndeplinească responsabilităţile care le revin conform dreptului muncii. 
Organizarea timpului de lucru 
Parlamentul European a solicitat ca regimul timpului de lucru să fie suficient de flexibil pentru a satisface nevoile angajatorilor şi a lucrătorilor şi pentru a permite cetăţenilor să-şi găsească un echilibru între viaţa profesională şi familială, în vederea salvgardării competitivităţii şi a îmbunătăţirii ocupării forţei de muncă. Un număr de state membre au identificat revizuirea directivei privind timpul de lucru ca pe o prioritate la nivel european.

CES şi filialele sale au repetat poziţiile pe care le-au avut încă de la primele două etape ale consultării partenerilor sociali ai UE asupra revizuirii directivei din 2004 privind timpul de lucru. Acestea doresc o recunoaştere fără echivoc a timpului de gardă ca şi timp de lucru, fără posibilitatea excepţiilor. Business-Europe şi majoritatea filialelor sale consideră că reglementările UE în acest domeniu nu au fost bine concepute în forma lor originală. Angajatorii, pe de altă parte, insistă asupra adoptării propunerilor de revizuire a directivei privind timpul de lucru în vederea rezolvării problemelor din domeniul asistenţei medicale şi din sectorul privat create ca o consecinţă a hotărârilor Curţii Europene de Justiţie. Aceştia doresc să fie menţinută clauza de excludere ca pe un mijloc de a asigura o mai bună flexibilitate a pieţii.
Asigurarea respectării drepturilor legate de contractul de muncă şi combaterea muncii nedeclarate

Parlamentul European a subliniat faptul că legislaţia muncii este eficientă, corectă şi puternică doar dacă este pusă în aplicare în toate statele membre, se aplică în mod egal tuturor actorilor şi este controlată în mod regulat şi într-o manieră eficientă. A fost exprimat un sprijin general pentru o mai bună colaborare la nivel european şi pentru un mai bun schimb de informaţii şi bune practici. Statele membre au sprijinit acţiunea la nivel european de combatere a muncii nedeclarate, având în vedere aspectele din ce în ce mai supranaţionale ale aceste probleme. Cu toate acestea, tipul de acţiune propus diferă de la instrumente cu caracter declarativ, cum ar fi rezoluţiile Consiliului, la schimburi de bune practici şi forme multilaterale şi bilaterale de cooperare administrativă.

Anumite state membre au propus stabilirea de relaţii de cooperare între agenţiile competente la nivel UE (de exemplu inspectorate de muncă, autorităţi fiscale, organisme de securitate socială). Partenerii sociali au exprimat o varietate de opinii, în funcţie de diversitatea lor sectorială şi de diferenţele între modalităţile prin care organizaţiile lor oferă asistenţă autorităţilor la respectarea drepturilor legate de contractul de muncă şi la combaterea muncii nedeclarate. CES şi anumite federaţii sectoriale ale UE au solicitat stabilirea unei structuri de coordonare permanentă la nivel european pentru a asigura respectarea legislaţiei comunitare, în timp ce angajatorii au considerat că această problemă este, în general, de competenţa autorităţilor naţionale. Angajatorii au accentuat, de asemenea, iniţiativele luate în cadrul programelor de asistenţă tehnică ale UE pentru sprijinirea consolidării capacităţii organizaţiilor partenerilor sociali din noile state membre.
Etapele viitoare
În concluzie, Comisia consideră că această consultare publică şi-a atins scopul de a genera dezbateri, la nivel UE şi la nivel naţional, asupra nevoii de a îmbunătăţi dreptul muncii pentru a răspunde provocărilor secolului XXI. Răspunsurile primite oferă informaţii utile asupra evoluţiilor din prezent ale dreptului muncii şi ale sistemelor de relaţii de muncă din statele membre – informaţii care în majoritatea lor corespund temelor dezbătute de către Cartea verde.

Dezbaterea a subliniat măsura în care dreptul muncii este un instrument important, nu numai din punct de vedere al gestionării forţei de muncă, ci şi pentru că acesta oferă lucrătorilor şi cetăţenilor un sentiment de securitate într-o lume caracterizată de schimbări rapide, precum şi de o puternică mobilitate a capitalurilor şi tehnologiilor. Dezbaterea a arătat, de asemenea, măsura în care reformele dreptului muncii, a securităţii sociale şi a sistemelor de formare sunt strâns legate. Prin intermediul Cărţii verzi privind dreptul muncii şi a Comunicării privind flexisecuritatea, Comisia a lansat o dezbatere deschisă asupra problemelor de importanţă majoră pentru viitorul pieţelor forţei de muncă şi al coeziunii sociale în Europa. Mesajul a fost înţeles de către principalele părţi implicate, indiferent de opiniile acestora privind orientarea reformelor. Comisia va conlucra cu statele membre în vederea adoptării, de către Consiliul European din decembrie 2007
, a concluziilor privind principiile comune ale flexisecurităţii. Comisia va urmări, de asemenea, analiza comună a partenerilor sociali privind provocările majore cu care se confruntă pieţele forţei de muncă din Europa
 în vederea elaborării unui program menit să propună o abordare integrată pentru punerea în aplicare a principiilor bazate pe flexisecuritate. Aceasta încurajează angajarea partenerilor sociali în negocieri, mai ales în ceea ce priveşte formarea continuă.

În consecinţă, Comisia va lua măsurile necesare pentru urmărirea problemelor ridicate de prezenta comunicare în contextul lărgit al „flexisecurităţii”. În ciuda diferenţei de opinii asupra extinderii şi naturii acţiunii la nivel EU, consultarea a identificat necesitatea de a avea o cooperare mai bună, mai multă claritate, sau chiar informaţii şi analize mai multe şi de calitate mai bună, în domenii cum ar fi:

· Prevenirea şi combaterea muncii nedeclarate, în special în situaţii transfrontaliere
;;

· Promovarea, elaborarea şi punerea în aplicare a formării profesionale şi a învăţării continue în vederea asigurării unei siguranţe a locului de muncă pe tot parcursul vieţii;

· Interacţiunea dintre dreptul muncii şi normele în materie de protecţie socială pentru sprijinirea tranziţiilor efective din viaţa profesională şi a sistemelor de protecţie socială durabile;

· Clarificarea naturii relaţiilor de muncă în vederea promovării unei mai bune înţelegeri şi a facilitării cooperării în toată UE;

· Clarificarea drepturilor şi obligaţiilor părţilor implicate în lanţurile de subcontractare, pentru a se evita privarea lucrătorilor de posibilitatea de a se bucura efectiv de drepturile ce le revin.

2. Preocupări la nivelul unor State membre ale Uniunii Europene

CEHIA

Protecţia salariaţilor prevăzută de Codul Muncii are la bază standardele internaţionale, asumate de Republica Cehă, în special Convenţiile Organizaţiei Internaţionale a Muncii, Convenţiile ONU privind drepturile omului şi drepturile economice, sociale şi culturale, Carta socială europeană şi legislaţia şi jurisprudenţa Uniunii Europene. 

Raportul de muncă se bazează pe contractul dintre angajator şi angajat. În conformitate cu art. 29 din Codul Muncii, contractul de muncă trebuie să cuprindă anumite condiţii prealabile: tipul de activitate care urmează să fie efectuată de către salariat, locul de muncă şi data de începere
. 
Contractele de muncă se încheie pe durată nedeterminată şi determinată. În acest sens, art. 30 din Codul Muncii prevede că un contract de muncă este încheiat pentru o perioadă nedeterminată, cu excepţia cazului în care durata contractului este stipulată în mod explicit. 
Un amendament la Codul Muncii (Legea nr. 46/2004), intrată în vigoare la 1 martie 2004, pune în aplicare Directiva 1999/70/CE privind munca pe durată determinată. Acest amendament restricţionează încheierea repetată a contractelor pe durată determinată între aceleaşi părţi, la o perioadă maximă de doi ani. În cazul în care angajatorul încheie un contract de muncă cu un angajat pentru o perioadă determinată de timp, cu încălcarea condiţiilor prevăzute, se consideră că acel contract a fost încheiat pe durată nedeterminată.

Perioada de probă este limitată la 3 luni.

Un tip aparte de contract de muncă este aşa-numitul acord de performanţă, conceput pentru a permite angajatorilor să-şi atingă obiectivele în afaceri, în cazurile în care nu există nici un beneficiu în situaţia angajării unui număr mare de oameni cu contracte de muncă pe durată nedeterminată, pentru atingerea obiectivului. Această activitate auxiliară oferă mai mult spaţiu de manevră pentru ambele părţi ale contractului. Într-o măsură substanţială, angajatorul poate se să elibereze de obligaţiile legate de relaţiile de muncă, în special privind începerea şi încetarea contractului de muncă.

În conformitate cu legislaţia, încetarea contractului de muncă se realizează prin următoarele acte juridice:

- acordul privind încetarea raportului de muncă, cu primirea de plăţi compensatorii;

-  avizul de concediere;

-  încetarea imediată a raportului de muncă;
-  încetarea acordului în perioada de probă.

Un acord privind încetarea raportului de muncă este un act bilateral reglementat de art. 43 din Codul Muncii. Părţile în contractul de muncă trebuie să convină asupra faptului că  raportul de muncă se va încheia în acest fel şi sunt de acord cu data de reziliere. Raporturile de muncă vor înceta la data convenită. 

Un angajator poate anula imediat raportul de muncă numai în situaţii excepţionale, după cum urmează:

- în cazul în care angajatul a fost condamnat pentru o faptă penală la pedeapsa cu închisoarea de un an sau mai mult;

-  pentru fapte comise în legătură cu îndeplinirea sarcinilor de muncă, pentru care a fost condamnat la pedeapsa cu închisoarea pentru 6 luni sau mai mult;

 - în cazul în care angajatul a comis o încălcare deosebit de gravă a disciplinei de muncă. 

Un angajator poate anula imediat raportul de muncă în termen de o lună de zile de la data la care a aflat despre fapta angajatului şi cel mai târziu în termen de un an de la data la care aceste motive au apărut.
DANEMARCA

La sfârşitul anilor '80 şi începutul anilor '90, politicile active pe piaţa muncii au devenit din ce în ce mai numeroase cu scopul de a motiva şomerii să caute şi să accepte locuri de muncă, precum şi să-şi perfecţioneze calificarea. Dezvoltarea competenţelor a fost stimulată printr-un sistem de rotaţie a locurilor de muncă, care permitea lucrătorilor să fie înlocuiţi temporar de şomeri, pe parcursul perioadei de perfecţionare. 
Modelul danez în ceea ce priveşte flexisecuritatea este bazat pe următoarele componente
: 
 
- piaţă a muncii flexibilă - modelul subliniază importanţa raporturilor contractuale, angajatorii având posibilitatea de a recruta şi concedia lucrătorii sau de a modifica orarul de lucru, pentru creşterea productivităţii; 

- pregătirea continuă a forţei de muncă - Guvernul danez a adoptat o strategie care promovează formarea profesională, indiferent de vârstă. Acest lucru permite persoanelor fizice de a dobândi cunoştinţe şi a-şi actualiza competenţele lor pentru a se potrivi nevoilor în schimbare ale pieţii. O atenţie deosebită este acordată consolidării capacităţilor grupurile defavorizate care au dificultăţi în a intra pe piaţa muncii. Un exemplu este acordarea de subvenţii societăţilor care angajează muncitori necalificaţi; 

- încurajarea intrării pe piaţa muncii a grupurilor defavorizate: 

        • acordarea de stimulente pentru aceste grupuri. Astfel, sistemul danez include o serie de mecanisme prin care sprijină mamele singure sau operează o schemă de impozit negativă, care oferă lucrătorilor cu salariu scăzut un stimulent pentru muncă;

        • stimularea companiilor să angajeze populaţiile defavorizate.

- un sistem de asistenţă socială, care încurajează munca, bazat pe următoarele principii:

        • indemnizaţii de şomaj mari, care sunt condiţionate de căutarea activă a unui loc de muncă sau de formarea profesională; 

        • o tranziţie sigură între locurile de muncă; 

        • un standard ridicat de viaţă pentru persoanele cu handicap şi în vârstă;

        • un ajutor temporar în caz de boală sau de accident.
FINLANDA

Structura şi rolul reglementărilor din domeniul muncii reflectă multe dintre caracteristicile principale ale modelului nordic, aşa-numitele relaţii industriale
. 

Astfel, piaţa forţei de muncă finlandeză este caracterizată de un nivel înalt de organizare, atât în ceea ce priveşte pe angajat, cât şi în ceea ce priveşte pe angajator, un rol important fiind jucat de negocierile colective în domeniu. Reglementările din domeniul muncii sunt completate de prevederile cuprinse în acordurile colective. Este cunoscut faptul că normele legale permit derogarea prin convenţii colective încheiate între federaţiile naţionale ale angajatorilor şi angajaţilor. 
Legea privind contractele de muncă, în vigoare din iulie 2001, conţine definirea contractului de muncă, modalităţile de încheiere şi de desfacere a contractului, normele privind protecţia locului de muncă şi un număr de drepturi de bază şi obligaţii ale părţilor în ceea ce priveşte de exemplu, egalitatea de tratament, transferul şi mobilitatea, plata salariului, stabilirea condiţiilor minime de angajare prin acorduri general aplicabile, colective sau nu, care trebuie să fie respectate de către angajatori. 

Regula este ca un contract de muncă să se încheie pe o perioadă nedeterminată. Din motive întemeiate, un contract de muncă poate fi încheiat şi pe durată determinată. Dacă un astfel de contract este reînnoit periodic, după 5 ani este considerat un contract pe durată nedeterminată. Un contract pe durată determinată pot fi încheiat pentru a înlocui temporar un alt angajat sau pentru a finaliza o anumită lucrare. 
Contractele speciale de muncă se pot încheia pentru grupuri de lucrători angajaţi, atât în temeiul contractelor de muncă obişnuite, cât şi a celor atipice. În această categorie intră lucrătorii cu program part-time, cei cu normă fixată, angajaţii pe durată determinată, persoanele care desfăşoară activităţi la domiciliu, angajaţii firmelor de muncă temporară. Navigatorii, persoanele însoţitoare şi ucenicii sunt supuşi unor reglementări diferite, iar statutul funcţionarilor publici, al persoanelor angajate de către municipalităţi şi de alte unităţi de drept public este supus unor norme speciale de drept public. 

Există câteva norme care reglementează funcţionarea agenţiilor private de muncă temporară. Aceste firme nu trebuie să deţină o licenţă, dar trebuie înregistrate la inspectoratele de muncă, trebuind să prezinte informări periodice privind activitatea desfăşurată. 

Contractul de muncă între agenţie şi lucrător se face de obicei pe durată determinată. Muncitorii repartizaţi să lucreze pentru un alt angajator, sub autoritatea acestuia, beneficiază de protecţie, chiar dacă acesta nu este legat de nicio convenţie colectivă de muncă. 

Perioada de probă nu poate fi mai mare de 4 luni. În cazul în care contractul se încheie pe o durată mai mică de 8 luni, doar jumătate din acest interval poate constitui perioadă de probă. În perioada de probă, oricare dintre părţi poate rezilia contractul cu efect imediat. Dacă măsura este luată de către angajator, nu se poate lua pe motive neloiale.
Un angajat care a împlinit vârsta de 45 de ani şi a fost concediat pe un motiv valabil, din motive neimputabile, sau în cadrul unei concedieri colective, are dreptul la o plată compensatorie din fondul public, care poate ajunge la valoarea de 1500 de euro. La stabilirea sumei se ţine cont de vârstă, salariu, numărul de ore de muncă, cariera profesională, etc. 

FRANŢA

Legea adoptată la 12 iunie 2008, după negocieri îndelungate cu confederaţiile sindicale, dintre care unele au refuzat să semneze acordul cu guvernul, instituie o flexibilitate mai mare pe piaţa muncii şi conţine o serie de măsuri care modifică radical drepturilor salariaţilor
: 

- perioadele de probă au fost mărite la 2 luni şi pot fi reînnoite o singură dată pentru muncitori şi funcţiile de execuţie şi 4 luni pentru funcţiile de conducere; 

- introducerea posibilităţii de încheiere convenţională a contractului de muncă sau de încheiere pe cale amiabilă. Angajatul nu poate contesta decizia decât în maxim 15 zile, după care pierde acest drept. 

- introducerea unui nou contract de muncă pe termen scurt, "contractul de obiect definit" sau contract de misiune, aplicabil pentru funcţiile de conducere şi ingineri. Se poate încheia pe o perioadă de 18-36 luni, dar poate fi întrerupt în cazul în care angajatorul consideră că obiectivele au fost îndeplinite. În caz de concediere, angajatul are dreptul la un cuantum de 10% din salariul său drept plată compensatorie;

- posibilitatea angajatorilor de a modifica clauzele esenţiale ale unui contract de muncă;
- creşterea plăţilor legale de concediere de la 1/10 la 1/5 din salariul anual pentru fiecare an de muncă;
- dreptul individual la formare profesională poate să transferat noului angajator, cu acordul angajatului;

- în caz de boală, perioada de aşteptare a plăţilor suplimentare a fost redusă la 7 zile;
- scutirea de la căutarea unui loc de muncă pentru şomerii în vârstă de peste 57 şi jumătate a fost eliminată, etc.

- şomerii îşi pierd indemnizaţiile de şomaj în cazul în care, după trei luni de şomaj, ei refuză să accepte un loc de muncă plătit cu 95% din ultimul salariu; după şase luni, în cazul în care refuză un loc de muncă, plătit cu 85% din ultimul salariu, iar după un an de şomaj plătit cu 57% din ultimul salariu. În acest caz, aceştia vor primi o „indemnizaţie de solidaritate” de 14 de euro/zi;
- creşterea vârstei de pensionare la 62 de ani.

GERMANIA 

Principalele documente în care se regăsesc prevederile legate de muncă sunt Codul civil german, care defineşte relaţiile de muncă şi regulile în materie de concediere, acordând o atenţie deosebită concedierilor considerate abuzive, Legea muncii şi reprezentarea angajaţilor, care reglementează relaţiile dintre angajatori şi angajaţi. şi Legea privind acordurile colective/negocierile colective. Nici unul dintre aceste acte nu a suferit vreo modificare în ultimii ani.
Contractul de muncă constă numai din regimul specific de lucru care este negociat între angajator şi angajat, în timp ce relaţiile de muncă cuprind totalitatea raporturilor juridice necesare părţilor contractante, pentru desfăşurarea unei activităţi. Drepturile şi obligaţiile în cauză pot fi stabilite prin contractul individual, prin acordul colectiv sau prin lege
. 

Contractul de muncă este un contract de servicii prin care salariatul se angajează să presteze servicii în conformitate cu sarcinile date de angajator. Acest contract stabileşte un raport de muncă între părţi respective. Deoarece termenii şi condiţiile de angajare şi drepturile şi obligaţiile părţilor sunt stabilite în principal prin statut, acorduri colective şi acordurile de lucrări, contractul propriu-zis, de obicei, conţine doar programul de lucru şi natura activităţii desfăşurate. Orice alte beneficii convenite în avantajul angajatului, fac parte din contract. 
Ca regulă, contractul de muncă este încheiat pentru o perioadă nedeterminată. Este, totuşi, posibil ca angajatorul şi angajatul să încheie un contract pentru o perioadă determinată.
Orice contract pe durată determinată trebuie să fie în concordanţă cu Legea privind raporturile de muncă în sistem part-time şi pe durată determinată. Întinderea contractului pe durată determinată trebuie să fie stabilită în funcţie de o serie de condiţii obiective cum ar fi o anumită dată de încheiere a unei activităţi, finalizarea unei sarcini determinate sau producerea unui eveniment determinat. Începând cu anul 2004, societăţile nou înfiinţate pot limita  perioada raporturilor de muncă până la o perioadă de 4 ani, fără a fi nevoie să justifice acest lucru. 

Încheierea contractului de muncă se poate realiza printr-o declaraţie unilaterală a uneia dintre părţi. Notificarea trebuie să fie dată în scris pentru a avea efect juridic. Dreptul muncii din Germania face o distincţie între încetarea ordinară a activităţii (cu preaviz), prin care raportul de muncă este încheiat atunci când expiră perioada de preaviz şi încetarea extraordinară a activităţii (fără preaviz). Rezilierea de către angajator este ilegală în cazul în care încalcă una dintre reglementările de protecţie împotriva concedierii abuzive sau o restricţie contractuală.

Protecţia angajaţilor cuprinde toate reglementările privind drepturile de muncă, care să ţină seama de vulnerabilitatea relaţiei de muncă. Acestea includ în special protecţia sănătăţii şi siguranţa muncii, restricţiile privind munca abuzivă peste program, protecţia persoanelor însărcinate, a tinerilor, protecţia împotriva concedierii abuzive şi împotriva discriminării.
Din ianuarie 2001, la cerere, muncitorii cu o vechime minimă de şase luni în companiile cu maxim 16 angajaţi,  au dreptul de a trece de la programul de lucru full-time la programul part-time sau de a solicita reducerea programului de lucru. Motivele pentru eventuala respingere a solicitărilor pot fi menţionate în contractul colectiv de muncă. Aceste persoane au şi posibilitatea de a reveni oricând la programul de muncă normal, având prioritate în acest sens.

Din octombrie 2000, durata de lucru a fost stabilită la nivel de sector de activitate, pe termen lung. Se prevede „acumularea” de ore de lucru suplimentare, care pot fi plătite, pot fi convertite în perioadă de pensie anticipată sau pot fi transformate în contribuţii pentru pensiile suplimentare.

Dispoziţii favorabile au fost implementate în materia concediului pentru creşterea copilului. Dintre acestea se remarca: posibilitatea de a lucra part-time în timpul acestei perioade şi suplimentarea cu două luni a concediului, în primele două luni putând lua concediu ambii părinţi. Durata concediului maternal este de 1 an.

Principalele măsuri, conform principiului flexisecurităţii, privesc următoarele direcţii
:

- încheierea de contracte colective de muncă cu clauze deschise;

- încurajarea activităţii agenţiilor de forţă de muncă;

- negocierea concedierilor între consiliile de administraţie ale societăţilor şi agenţiile de muncă zonale.

Dezavantajele aplicării conceptului de flexisecuritate:

- costuri legate de flexibilitate externă, în special sub forma de recalificare a
lucrătorilor;

- creşterea sărăciei pentru grupurile dezavantajate de lucrători;

- scăderea investiţiilor de formare de către angajatori a lucrătorilor ca urmare a ocupării forţei de muncă pe termen scurt;
- cost public ridicat datorită acordării de indemnizaţii de şomaj.

ITALIA

Contractul de muncă este considerat încheiat pe perioadă nedeterminată, cu excepţia cazurilor prevăzute de lege (Legea 230 din 1962)
. Contractele pe perioadă determinată sunt permise în măsura în care acestea sunt justificate de o serie de motive, cum ar fi în cazul locurilor de muncă sezoniere, înlocuirea salariaţilor aflaţi în concediu medical sau concediu de maternitate şi locurile de muncă ocazionale. În temeiul Legii 56/1987, cu modificările ulterioare, convenţiile colective de muncă pot autoriza alte situaţii în care se recurge la contracte pe durată determinată. 

Până în anul 1997, depăşirea perioadei fixe de către angajator se sancţiona cu obligarea acestuia de a transforma contractul într-unul pe durată nedeterminată.  După adoptarea Legii nr. 196/1997, această sancţiune a fost atenuată: în cazul în care activitatea continuă pentru zece zile după data de expirare, angajatorul este obligat să plătească remuneraţia, plus un spor de 20%; dacă activitatea continuă timp de 20 de zile după data de expirare, trebuie să plătească remuneraţia, plus un spor de 40% şi numai după aceea contractul trebuie să fie transformat într-unul pe durată nedeterminată. 

Suspendarea contractului de muncă este permis potrivit art. 2110 din Codul civil, în caz de accident industrial, concediu medical prelungit, concediu de maternitate (cu două luni înainte şi trei luni după naştere); în aceste cazuri, angajatul având dreptul la o indemnizaţie de asigurări sociale (plătite în avans de către angajator), care acoperă aproximativ 2/3 din salariu.
Codul Civil prevede că părţile contractante ale unui contract de muncă pe durată nedeterminată pot rezilia contractul, cu condiţia ca perioada de preaviz să fie respectată (art. 2118), sau fără nicio notificare în situaţia unei cauze juste (art. 2119). 

Prevederile legale limitează libertatea angajatorului de a concedia, dacă în cursul unui an au angajat mai mult de 35 de persoane. Această prevedere a fost extinsă la toate organizaţiile, indiferent de numărul de angajaţi. 

Rezilierea contractului fără preaviz este limitată la angajaţii aflaţi în perioada de probă, angajaţii care au împlinit vârsta de pensionare şi directori. 

Concedierile pe motive de opinii politice, apartenenţă sindicală, sex, rasă, limbă sau apartenenţă religioasă sunt nule. În plus, membrii birourilor sindicale nu pot fi concediaţi sau transferaţi pentru o perioadă de un an de la încetarea atribuţiilor lor. Concedierea femeilor pe motiv de sarcină, în cazul în care concedierea are loc între concepţia şi sfârşitul perioadei de sarcină este, de asemenea, interzisă în mod expres. De asemenea, este interzisă concedierea pe motiv de căsătorie între angajaţi. Protecţia împotriva concedierii abuzive a angajaţilor este reglementată prin convenţii colective. 

În cazul în care există mai puţin de 60 angajaţi într-o unitate, angajatul concediat pe nedrept nu are dreptul să solicite reangajarea, dar are dreptul la plăţi compensatorii, care totalizează un cuantum reprezentând 6 salarii nete. 

Pentru orice modalitate de încheiere a contractului de muncă, indiferent de motiv, chiar şi pentru concediere pentru justă cauză sau demisie, angajatul are dreptul să primească de la angajator o plată de plecare, plătită în avans, care este considerată a fi o parte din salariu, reprezentând 7,5% din salariul anual, sumă indexată cu indicele preţurilor de consum.

Potrivit legii, durata săptămânii de lucru este de 40 de ore. Activitatea efectuată peste această perioadă reprezintă ore suplimentare, limitele de compensare a acestor ore fiind  stabilite prin acordurile colective. În principiu, orele suplimentare ar trebui să fie ocazionale sau din cauza unor motive excepţionale, care nu pot fi îndeplinite prin angajarea de noi lucrători.

MAREA BRITANIE

În Marea Britanie au fost introduse o serie de măsuri care să permită o flexibilizare a contractelor individuale de muncă, precum şi măsuri prin care să se elimine discriminarea la locul de muncă.
În paralel, există patru provocări-cheie care trebuie îndeplinite
: 

• stimularea muncii - şomerii sunt încurajaţi să caute de lucru şi sunt susţinuţi în acest sens;

• acordul de protecţie socială - se evaluează în mod eficient situaţia financiară a angajaţilor, riscurile cu care se confruntă şi opţiunile pentru protecţie;

• calitatea ofertei - cetăţenii trebuie să aibă acces la un simplu produs sau la
produsele în care aceştia pot avea încredere; 

• creşterea gradului de compensare.

Din aprilie 2003, părinţii cu copii cu vârsta sub 6 ani, sau sub 18 ani, în cazul în care este un copil cu dizabilităţi, au dreptul de a solicita un program de lucru flexibil. Din aprilie 2007, dreptul de a solicita un program de lucru flexibil a fost extins şi pentru îngrijirea adulţilor cu dizabilităţi
.

În octombrie 2006, guvernul a amendat legislaţia existentă, pentru a elimina discriminarea pe bază de vârstă. Limita superioară existentă pentru vârsta de la care o concediere se putea considera abuzivă a fost eliminată, astfel încât lucrătorii în vârstă au aceleaşi drepturi de a invoca nelegalitatea concedierii ca şi lucrătorii tineri. De asemenea, indiferent de vârsta la care o persoană este concediată, aceasta poate primi indemnizaţie de şomaj.
Olanda 
Legislaţia muncii este reglementată în principal de Codul civil, care cuprinde 10 capitole cu prevederi legate de legislaţia muncii. 

În Olanda, partenerii sociali au încheiat un acord, care conţine trei elemente principale: 

-  limitarea numărului de contracte consecutive pe perioadă determinată; 

- eliminarea obstacolelor administrative pentru agenţiile de muncă temporară prin integrarea contractelor intermediate de acestea în dreptul muncii şi înlocuirea reglementărilor actuale cu negocierea colectivă; 

- introducerea unei reglementări-cadru pentru contracte non-standard în Codul muncii şi introducerea unei prezumţii legale de prevenire a abuzurilor prin asigurarea unei protecţii reale şi a unui salariu minim. Această înţelegere a fost adoptată, devenind Legea privind flexibilitatea şi securitatea (1999).

Scopul acestei legi a fost acela de a crea un echilibru real între capacitatea angajatorilor de a gestiona companiile lor în mod flexibil, oferind în acelaşi timp angajaţilor locuri de muncă şi venituri sigure. 

Aceste prevederi se aplică în special pentru lucrătorii cu contracte flexibile, cum ar fi angajaţii „stand-by”, „on call”, „zero hour”, „min-max”, salariaţii care desfăşoară activităţi la domiciliu şi angajaţii pe durată temporară ai agenţiilor. Un element important al Legii se referă la posibilitatea ca o companie să angajeze un salariat pentru maxim trei contracte consecutive cu durată determinată, ceea ce reprezintă un maxim total de 36 de luni. Pentru a preveni abuzurile, a fost introdusă o normă suplimentară, conform căruia contractele sunt considerate a fi consecutive, dacă acestea sunt reînnoite între aceleaşi părţi în termen de 3 luni de la expirarea contractului precedent, această normă aplicându-se şi în situaţia în care contractul a fost încheiat direct între angajator şi agenţie.

Angajatorii şi angajaţii pot deroga de la numărul de 3 contracte prin convenţie colectivă. Angajaţii cu contracte pe perioadă determinată au aceleaşi drepturi în ceea ce priveşte legislaţia muncii şi securitatea socială ca şi lucrătorii în baza unor contracte pe durată nedeterminată, cu excepţia faptului că acest contract poate să fie reziliat fără alte cerinţe procedurale la sfârşitul termenului fix. Aproximativ 15% din forţa de muncă a Olandei este angajată în baza unui astfel de contract de muncă.

În cazul lucrătorilor temporari ai unei agenţii, aceasta este din punct de vedere juridic angajatorul, contractul de muncă putând fi încheiat pe durată nedeterminată sau determinată între agenţie şi lucrător. 

În lege sunt menţionate şi o serie de excepţii, cum este cea legată de plata salariaţilor, conform principiului egalităţii de remunerare a lucrătorilor, de la care se poate deroga prin acordul colectiv. De asemenea, au fost introduse câteva reguli suplimentare pentru prevenirea abuzurilor, cum ar fi:

-  interzicerea folosirii lucrătorilor temporari pentru înlocuirea salariaţilor aflaţi în grevă;

- responsabilizarea angajatorilor cu privire la  plata contribuţiilor la asigurările sociale şi impozite. 

- obligativitatea semnării unui acord colectiv care garantează remunerarea, formarea profesională şi pensia suplimentară. 

Protecţia contractului de muncă creşte în special în prima etapă a contractului, fiind posibilă acceptarea a mai mult de 3 contracte cu durată determinată, dar după 3 ani consecutivi de contract, acesta va deveni un contract de muncă pe durată nedeterminată. Prin extinderea drepturilor angajaţilor cu privire la securitatea socială, pensii şi perspectiva unui contract sigur, flexibilitatea oferită de angajatori este însoţită de un grad rezonabil de securitate pentru angajaţi. 

Durata maximă a indemnizaţiei de şomaj  a fost redusă de la 7 ani la 3 ani şi 2 luni.

În ceea ce priveşte legislaţia de protecţie a muncii, principiul „ultimul venit - primul plecat” a fost înlocuit cu principiul concedierilor economice/colective, care trebuie să ţină cont de structura/compoziţia forţei de muncă, ce permite angajatorului să concedieze lucrători în funcţie de vârsta acestuia, raportată la intensitatea muncii.
Slovenia 
Legislaţia care reglementează munca temporară a intrat în vigoare în Slovenia la 1 ianuarie 2003. Scopul acesteia este, pe de o parte, creşterea flexibilităţii forţei de muncă, iar pe de altă parte, să ofere o protecţie adecvată pentru angajaţii pe durată determinată. 
Conform noii legi, o agenţie de muncă, care deţine o licenţă, poate încheia un 
contract de muncă pe durată nedeterminată sau determinată, cu un lucrător, acesta fiind plasat ulterior pe piaţa muncii.

Agenţia nu poate plasa lucrători pentru a înlocui salariaţi aflaţi în grevă; atunci când firma solicitantă a concediat un număr mare de lucrători în perioada ultimelor 12 luni; în situaţia în care locurile de muncă sunt periculoase, astfel cum este definit de directivele UE, precum şi în alte cazuri în care sunt semnate convenţii colective de muncă, care interzic acest lucru. 

Un contract de muncă nu poate fi reziliat înainte de sfârşitul perioadei pentru care a fost încheiat, chiar dacă societatea respectivă nu mai are nevoie de muncitorul respectiv. 

Agenţia nu poate repartiza acelaşi lucrător la o companie, pentru o perioadă mai mare de un an, pentru acelaşi tip de muncă. 

Contractul de muncă încheiat între agenţie şi lucrător trebuie să prevadă suma plătită pe ora de lucru, luând în considerare prevederile stipulate în contractele colective de muncă sectoriale, precum şi legislaţia în domeniu. Trebuie menţionat şi faptul că agenţia trebuie să plătească compensaţii pentru orice perioadă de încetare anticipată a muncii de către societatea în care îşi desfăşoară activitatea salariatul sau pentru orice perioadă în care angajatorul nu atribuie angajatului lucrări. Compensaţiile nu pot fi sub un nivel de 70% din salariul minim. 

Spania 
În Spania există o piaţă a muncii segmentată în care coexistă contracte de muncă pe durată nedeterminată, ceea ce conferă un nivel ridicat de protecţie locurilor de muncă şi contractele de muncă temporare, unde nu există aproape nici o restricţie privind angajarea şi concedierea. Utilizarea pe scară largă a contractelor pe durată determinată, cuplată cu un procent ridicat de locuri de muncă temporare, a oferit  puţine stimulente pentru angajatori sau lucrători, de a investi în capitalul uman. 
Spania a făcut un prim pas important în direcţia soluţionării acestei probleme prin adoptarea Acordului pentru o mai bună ocupare a forţei de muncă, semnat în 2006 de către Guvern şi partenerii sociali. Acest acord introduce măsuri de promovare a contractelor pe durată nedeterminată printr-un sistem de subvenţie şi posibilitatea de a transforma contractele pe durată determinată în contracte permanente, cu un cost de plecare mai mic decât în cazul contractelor permanente existente. 
Obiectivul este acela de a reduce numărul mare de contracte de muncă temporare prin măsuri de stimulare, pentru încheierea de contracte pe termen lung, în special pentru categoriile dezavantajate de lucrători, cum ar fi femeile, tinerii, persoanele cu handicap şi şomeri.

În plus, orice lucrător care a semnat două sau mai multe contracte pe perioadă determinată cu aceeaşi societate şi care a ocupat acelaşi post pentru mai mult de 24 luni într-o perioadă de 30 de luni, dobândeşte automat statutul de angajat pe perioadă nedeterminată. Acest tip de contract reduce costurile de concediere la 33 de zile pe an lucrat, în loc de 45 de zile pentru contractul obişnuit de muncă pe durată nedeterminată.

UNGARIA

În Ungaria, noul Cod al Muncii, adoptat în anul 2003, permite angajaţilor să solicite modificarea programului de lucru, care poate fi flexibil, lucrătorii cu normă întreagă putând să solicite transformarea contractului în unul cu jumătate de normă şi invers. Din iulie 2003, se interzice discriminarea angajaţilor cu program redus faţă de angajaţii cu program întreg de lucru, nivelul salariilor fiind stabilit proporţional cu durata de lucru.
În ceea ce priveşte concediul din motive familiale, în Ungaria sunt aplicate următoarele reglementări: concediul de maternitate plătit (26 săptămâni), concediul de paternitate, o perioadă de doi ani pentru creşterea copilului, plătită cu 70% din salariul mamei. 
Legea nr. 22/1992, Codul muncii, cu modificările şi completările din anul 2006, se aplică tuturor relaţiilor de muncă desfăşurate pe teritoriul Ungariei.

O serie de dispoziţii sunt reglementate de Codul civil şi se aplică în cazul raporturilor de muncă referitoare la angajaţii sub 18 de ani sau în ceea ce priveşte contractele de angajare a lucrătorilor plasaţi de agenţiile de ocupare a forţei de muncă temporară.  

Angajaţii din  sectorul public şi din instituţiile finanţate de la bugetul de stat îşi desfăşoară activitatea potrivit unor prevederi speciale. 

Contractele de muncă individuale nu pot prevedea condiţii mai puţin favorabile decât cele prevăzute în acordurile colective. În principiu, contractul de muncă este încheiat pentru o perioadă nedeterminată. Perioada de probă instituită în temeiul contractului este de 30 de zile. În cadrul unui acord colectiv sau individual, părţile pot specifica o perioadă diferită de probă, dar acest termen nu poate depăşi trei luni. În timpul perioadei de probă, oricare dintre părţi poate hotărî încetarea raportului de muncă, cu efect imediat. 
Contractele de muncă pe durată determinată nu pot depăşi o perioadă de 5 ani. Dacă un contract de muncă pe durată determinată este reînnoit sau extins cu scopul de a nu afecta interesele de drept al salariatului, contractul de muncă va fi considerat unul pe durată nedeterminată. Un contract pe durată determinată va fi considerat reînnoit în cazul în care angajatul lucrează pentru cel puţin o zi în plus de la expirarea vechiului contract, cu aprobarea superiorului ierarhic. În cazul în care contractul iniţial a fost încheiat pentru o perioadă de 30 de zile sau mai puţin, atunci contractul va fi prelungit cu aceeaşi durată.

Un alt tip de contract de muncă este contractul de studii, în care angajatorul este de acord să furnizeze sprijin financiar pentru un angajat. În schimb, această persoană este de acord să-şi completeze studiile şi să lucreze o perioadă de timp determinată pentru angajator.

În cazul în care angajatorul încalcă contractul de studii, beneficiarul poate solicita despăgubiri pentru orice tip de daună suferită. În caz de nerespectare a contractului de studiu de către beneficiar, angajatorul are dreptul de a solicita rambursarea sprijinului financiar. 

Contractul de muncă nu se poate încheia la iniţiativa angajatorului, decât în următoarele situaţii: 

- decesul salariatului; 

- expirarea unui termen fix; 

- decizia angajatului de a deveni funcţionar public;

- acordul reciproc al părţilor. 
Compensaţiile acordate pentru rezilierea contractului de muncă cresc progresiv, în funcţie de numărul de ani de muncă cu angajatorul respectiv:

- 1 salariu, pentru 3 ani de activitate;

- 2 salarii, pentru 5 ani de activitate;

- 3 salarii, pentru 10 ani de activitate;

- 4 salarii, pentru 15 ani de activitate;

- 5 salarii, pentru 20 ani de activitate;

- 6 salarii, pentru 25 ani de activitate;

Piaţa forţei de muncă a Ungariei cuprinde o combinaţie de măsuri privind flexibilitatea şi securitatea ocupării forţei de muncă. Flexibilitatea îmbracă următoarele dimensiuni
:

• flexibilitatea numerică a angajaţilor;
• flexibilitate timpului de lucru;

• flexibilitate funcţională, mobilitatea;

• flexibilitatea salariilor.

În Ungaria, contractul cel mai întâlnit este cel pe perioadă nedeterminată, dar în ultimul timp contractele cu durată determinată au devenit mai frecvente, în ciuda faptului că sunt mai „scumpe”, rezultat al negocierii directe.

Codul Muncii favorizează încheierea de contracte pe perioadă nedeterminată. În scopul de a proteja angajaţii, angajatorul trebuie să dovedească faptul că există motive întemeiate de concediere.

Sunt aplicate politici active pentru grupurile dezavantajate, fiind prevăzută o scutire de impozit în cazul în care o persoană din aceste categorii este angajată. Se acordă prioritate la angajare şomerilor, celor cu vârsta sub 30 de ani şi părinţilor cu copii mici.

Există două tipuri de angajaţi care pot fi concediaţi fără dovedirea unui motiv: pensionarii şi managerii. Angajatorul poate folosi concedierea în condiţii excepţionale, atunci când a existat o deteriorare gravă a situaţiei economice a societăţii.

Anumite tipuri de lucrători nu pot fi concediaţi, de exemplu cei aflaţi în concediu medical, lucrătorii care au grijă de copilul lor bolnav sau de alte rude, femeile gravide şi cele care au născut în ultimele trei luni. 

� Definirea flexisecurităţii din perspectiva strategică a Uniunii Europene -  Centrul naţional de management programe, 2007


� http://www.eurofound.europa.eu/pubdocs/2007/84/en/1/ef0784en.pdf


� COM(2006) 708/22.11.2006.


� COM(2007) 627 final - Comunicarea Comisiei către Consiliu, Parlamentul European, Comitetul Economic şi Social European şi Comitetul Regiunilor - Rezultatul consultării publice cu privire la Cartea verde a Comisiei „Modernizarea dreptului muncii pentru a răspunde provocărilor secolului 21” {SEC(2007) 1373}


� De exemplu în domeniul audiovizualului, a spectacolelor, precum şi în domeniul forţei de muncă din sectorul regional şi municipal.


� Concluziile preşedinţiei, Reuniunea informală a miniştrilor pentru ocuparea forţei de muncă şi afaceri sociale, Berlin, 19.1.2007


� P6_TA-PROV (2007) 0339.


� 479 de voturi pentru şi 61 împotrivă, cu 54 de abţineri.


� CESE 398/2007 din 30 mai 2007. Adoptat cu o majoritate de voturi (140 pentru, 82 împotrivă şi 4 abţineri). Un aviz negativ (prezentat de către reprezentanţii Grupului I) a fost anexat avizului CESE. 


� COM(2007) 359 din 27.6.2007.


� Proclamată la Nisa în 7 decembrie 2000, de către preşedinţii Parlamentului European, ai Consiliului şi ai Comisiei.


� Asociaţia europeană a întreprinderilor meşteşugăreşti, mici şi mijlocii.


� Confederaţia întreprinderilor europene.


� Recomandarea OIM 198 cu privire la raporturile de muncă, adoptată la a 95-a sesiune a Conferinţei internaţionale a muncii din iunie 2006.


�  Confederaţia Europeană a Sindicatelor


� Consiliul EPSCO ar trebui să adopte concluziile privind flexisecuritatea în 5 decembrie 2007. Consiliul ECOFIN a adoptat deja concluziile privind flexisecuritatea în 9 octombrie 2007.


� Prezentată în carul Întâlnirii sociale tripartite informale la nivel înalt din 18 octombrie 2007.


� A se vedea Comunicarea Comisiei „Intensificarea luptei împotriva muncii nedeclarate” COM(2007) xxx din 24.10.2007:


� http://www.ilo.org/public/english/dialogue/ifpdial/info/national/cz.htm


� http://reut-institute.org/en/Publication.aspx?PublicationId=3740


� http://www.ilo.org/public/english/dialogue/ifpdial/info/national/fin.htm


� http://www.attac.org/es/groups/wiki/unemployment-and-french-%E2%80%9Cflexi-security%E2%80%9D


� Newsletter No 24/2005, German Labour Law, Lorenz & Partners 2005


� http://www.economix.org/Flexicurity%20in%20Germany.pdf


� http://www.ilo.org/public/english/dialogue/ifpdial/info/national/it.htm


� http://www.smf.co.uk/assets/files/publications/SMF_Angloflexicurity.pdf


� Work and Families Act (2006)


� Matyas Benyik, Flexicurity in Hungary, 2008


http://webcache.googleusercontent.com/search?q=cache:-kf_iHoBtYQJ:attac.zpok.hu/IMG/FLEXICURITY_IN_


HUNGARY_ver2.doc+FLEXICURITY+IN+HUNGARY+By+Matyas+BENYIK&cd=1&hl=ro&ct=clnk&gl=ro&source=www.google.ro

